CELEX: 62014TN0798
Language: lt
Date: 2014-12-05 00:00:00
Title: Byla T-798/14: 2014 m. gruodžio 5 d. pareikštas ieškinys byloje DenizBank/Taryba

16.3.2015   
            
            
               LT
            
            
               Europos Sąjungos oficialusis leidinys
            
            
               C 89/29
            
         2014 m. gruodžio 5 d. pareikštas ieškinys byloje DenizBank/Taryba
   
   (Byla T-798/14)
   (2015/C 089/35)
   Proceso kalba: anglų
   
      Šalys
   
   
      Ieškovė: DenizBank A.Ș. (Esentepe, Turkija), atstovaujama baristerių M. Lester ir O. Jones, solisitorių R. Mattick ir S. Utku
   
      Atsakovė: Europos Sąjungos Taryba
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2014 m. rugsėjo 8 d. Tarybos sprendimą 2014/659/BUSP (1) ir 2014 m. rugsėjo 8 d. Tarybos reglamentą (ES) Nr. 960/2014 (2) (toliau visi kartu – ginčijamos priemonės) tiek, kiek jie taikomi ieškovei,
            
         
               —
            
            
               remiantis SESV 277 straipsniu, pripažinti rugsėjo 8 d. Sprendimo 1 straipsnį ir rugsėjo 8 d. Reglamento 1 straipsnio 5 dalį netaikytinais ir
            
         
               —
            
            
               priteisti iš Tarybos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi keturiais pagrindais.
   
               1.
            
            
               Pirmasis ieškinio pagrindas susijęs su tuo, kad Taryba pažeidė savo pareigą motyvuoti ginčijamų priemonių taikymą ieškovei. Be to, ieškovė tvirtina, kad Taryba visiškai nemotyvavo ginčijamų priemonių taikymo ir jai net nepranešė apie jos įtraukimą į ginčijamas priemones.
            
         
               2.
            
            
               Antrasis ieškinio pagrindas susijęs su tuo, kad Taryba neužtikrino ieškovės teisės į gynybą, įskaitant jos teisę į teisingą teismo procesą ir veiksmingą teisminę kontrolę. Ieškovė teigia, kad Taryba nepateikė ieškovei ginčijamų priemonių taikymo motyvų ar įrodymų, nesuteikė jai galimybės išsakyti nuomonės dėl jai pareikštų kaltinimų ir tokiu būdu neleido Teismui „vykdyti veiksmingos teisminės kontrolės“.
            
         
               3.
            
            
               Trečiasis ieškinio pagrindas susijęs su tuo, kad Taryba tiek, kiek taikė ginčijamas priemones ieškovei, daugeliu aspektų pažeidė Turkijos ir ES sudarytą Ankaros susitarimą (ir jo papildomą protokolą).
            
         
               4.
            
            
               Ketvirtasis ieškinio pagrindas susijęs su tuo, kad Taryba pažeidė nediskriminavimo ir proporcingumo principus ir nepagrįstai bei neproporcingai apribojo ieškovės pagrindines teises.
            
         
      (1)  2014 m. rugsėjo 8 d. Tarybos sprendimas 2014/659/BUSP, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 271, p. 54).
   
      (2)  2014 m. rugsėjo 8 d. Tarybos reglamentas (ES) Nr. 960/2014, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 271, p. 3).